AFRIKAANSE OPSOMMING: Die kategorisering van objekte is sentraal tot die wyse waarop ons as mens met die wêreld interaksie het. Sonder die kapasiteit om kategorieë te vorm sou ons moontlik nie effektief kon funksioneer nie. Dit word algemeen aanvaar dat die mens gedurig besig is met die proses van kategorisering, bv. die plaas van entiteite in groepe of klasse tydens die bewuste, onderbewuste en selfs onbewuste state. Navorsing oor die verhouding tussen taal en denke poog om die domeine van kognisie wat deur taal geaffekteer word, sowel as die omstandighede waaronder hierdie effekte waargeneem word, te verken. Die doel van die huidige studie is om vas te stel of die verskille in naamwoordelike klassifisering in Engels (’n nie-naamwoordklastaal) en isiXhosa (’n naamwoordklastaal) lei tot kruis-linguistiese verskille in die kategoriseringsvoorkeure van sprekers van hierdie tale. ’n Objek-triadeparingstaak word gebruik om die kategoriseringsvoorkeure van eerstetaal-Engelssprekers en eerstetaal-isiXhosasprekers te ondersoek, met spesifieke evaluering van die mate waartoe isiXhosa-naamwoordklaskategorieë oënskynlike objek-ooreenkoms beïnvloed. Die bevindinge van drie verskillende eksperimentele toestande waarin die objek-etikette in die paringstaak verskillende grade van opvallendheid gegee is, wys dat naamwoordklaskategorieë ’n nul-effek blyk te hê op kategorisering, selfs wanneer naamwoordklaslidmaatskap maksimaal opvallend gemaak word. Die isiXhosaspreker se bekendheid met Engels as ’n tweede taal word ook geassesseer en suggereer dat hierdie faktor ’n beperkte meetbare invloed het op objek-kategorisering. Hierdie bevindinge word bespreek teen die agtergrond van die voorspellings van die etiket-terugvoer-hipotese, tesame met die algemene raamwerk van linguistiese relatiwiteit en tweetalige kognisie.